钦定古今图书集成/历象汇编/岁功典/第091卷 > 《后汉书》 > 礼仪志
## 钦定古今图书集成/历象汇编/岁功典/第091卷 > 《后汉书》 > 礼仪志

季冬之月，星回岁终。阴阳以交，劳农大享腊。

〈注〉高堂隆曰：“帝王各以其行之盛而祖，以其终而腊。火生于寅，盛于午，终于戌，故火家以午祖，以戌腊。”秦静曰：“古礼出行有祖祭，岁终有蜡腊，无正月必祖之祀。汉氏以午祖，以戌腊。午南方，故以祖。冬者岁之终，物毕成，故以戌腊。而小数之，学者因为之说，非典文也。”

先腊一日大傩，谓之逐疫。其仪：选中黄门子弟年十
岁以上，十二以下百二十人为侲子，皆赤帻皂制，执
大鼗。方相氏黄金四目，蒙熊皮，元衣朱裳，执戈扬盾，
十二兽有衣，毛角。中黄门行之穴从仆射将之，以逐
恶鬼。于禁中。夜漏上水，朝臣会侍中、尚书、御史、谒者、
虎贲、羽林郎将执事，皆赤帻陛卫，乘舆御前殿。黄门
令奏曰：“侲子备请逐疫。”于是中黄门倡《侲子和》曰：“甲
作食𣧑，胇胃食虎，雄伯食魅，腾简食不祥，揽诸食咎，
伯奇食梦，强梁，祖明共食磔，死寄生，委随食观，错断
食巨，穷奇、腾根共食蛊。凡使十二神追恶凶，赫女躯，
拉女干节，解女肉，抽女肺肠，女不急去，后者为粮。”因
作方相，与十二兽儛嚾呼周遍，前后省三过，持炬火
送疫出端门门外，驺骑传炬出宫司马阙门。门外五
营骑士传火弃雒水中。百官官府各以木面兽能为
傩人师讫，设桃梗郁儡苇茭毕，执事陛者罢苇戟桃
杖，以赐公卿将军、特侯、诸侯云。

〈注〉《汉旧仪》曰：“颛顼氏有三子，生而亡去，为疫鬼。一居江水，是为虎；一居若水，是为罔两蜮鬼；一居人宫室区隅沤庾，善惊人小儿。”《月令章句》曰：“日行北方之宿，北方太阴，恐为所抑，故命有司大傩，所以扶阳抑阴也。”卢植《礼记注》曰：“所以逐衰而迎新。”方相帅百隶及童女，以桃弧棘矢土鼓，鼓且射之，以赤丸，五谷播洒之。谯周《论语注》曰：“以苇矢射之

薛综曰：“侲之言善。善，童幼子也　。”《东京赋》曰：“捐魑魅，斮獝狂，斩委蛇，脑方良。囚耕父于清泠，溺女魃于神潢。残夔魖与罔象，殪壄仲而歼游光。”注曰：魑魅，山泽之神。獝狂，恶鬼。委蛇，大如车毂。方良，草泽神。耕父、女魃，皆旱鬼，恶水，故囚溺于水中，使不能为害。夔魖、罔象，木石之怪。壄仲、游光，兄弟八人，恒在人间作怪害也。孔子曰：“木石之怪夔罔两，水之怪龙罔象。”臣昭曰：“木石，山怪也。夔一足，越人谓之山㺐。”罔两，山精，好学人声而迷惑人。龙，神物也，非所常见，故曰怪。罔象，食人，一名沐。《埤苍》曰：“獝狂无头鬼。”　《东京赋》曰：“煌火驰而星流，逐赤疫于四裔。”注曰：煌，火光。逐，惊走。煌然火光如星驰。赤疫，疫鬼恶者也。侲子合三行，从东序上，西序下。　《东京赋注》曰：卫士千人在端门外；五营千骑，在卫士外，为三部，更送至雒水，凡三辈，逐鬼投雒水中，仍上天池，绝其桥梁，使不得度还。　《山海经》曰：东海中有度朔山，“上有大桃树，蟠屈三千里，其卑枝门曰东北鬼门”，万鬼出入也。上有二神人，一曰神荼，一曰郁儡，主阅领众鬼之恶害人者，执以苇索，而用食虎。于是黄帝法而象之。驱除毕，因立桃梗于门户上，画郁儡，持苇索以御凶鬼，画虎于门，当食鬼也。《史记》曰：“东至于蟠木。”《风俗通》曰：“黄帝上古之时，有神荼与”郁儡兄弟二人，性能执鬼桃梗。梗者，更也，岁终更始受介祉也。　《汉官名秩》曰：“大将军、三公，腊赐钱各三十万，牛肉二百斤，粳米二百斛，特侯十五万，卿十万，校尉五万，尚书丞郎各万五千，石、六百石各七千，侍御史、谒者、议郎、尚书令各五千，郎官兰台令史二千，中黄门、羽林、虎贲士二人，共三千，以为”当祠门户直，各随多少受也。

是月也。立土牛六头于国都郡县城外丑地，以送大
寒。

〈注〉《月令章句》曰：“是月之昏建丑，丑为牛，寒将极，是故出其物类形象，以示送迎之，且以升阳也。”